น้ำมันดิบปิดบวกหลังยอดการผลิตสหรัฐฯปรับตัวลง
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวเพิ่มขึ้นเมื่อคืนนี้ (16 ต.ค.) เนื่องจากสัญญาณการปรับตัวลดลงของปริมาณการผลิตน้ำมันดิบของสหรัฐ
17 ต.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนพ.ย.เพิ่มขึ้น 88 เซนต์ หรือ 1.9% ปิด (16 ต.ค.) ที่ 47.26 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.เพิ่มขึ้น 73 เซนต์ หรือ 1.5% ปิดที่ 50.46 ดอลลาร์/บาร์เรล
ราคาน้ำมันปรับตัวเพิ่มขึ้นหลังเบเกอร์ ฮิวจ์ส ซึ่งเป็นผู้ให้บริการข้อมูลเกี่ยวกับน้ำมันรายงานว่า จำนวนแท่นขุดเจาะที่เปิดใช้งานลดลง 10 แท่น มาอยู่ที่ 595 แท่นในสัปดาห์นี้ ข้อมูลดังกล่าวถือเป็นปัจจัยหนุนต่อตลาดน้ำมัน เนื่องจากเทรดเดอร์เชื่อว่า บริษัทน้ำมันสหรัฐกำลังเดินหน้าปรับลดค่าใช้จ่ายลงเนื่องจากราคาน้ำมันที่อยู่ในระดับต่ำ
สำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า กำลังการผลิตน้ำมันดิบของสหรัฐปรับตัวลดลง 76,000 บาร์เรล มาอยู่ที่ 9.096 บาร์เรลต่อวันในสัปดาห์ก่อน ส่วนสต็อกน้ำมันดิบในรอบสัปดาห์ที่สิ้นสุดวันที่ 9 ต.ค. เพิ่มขึ้น 7.6 ล้านบาร์เรล สู่ระดับ 468.6 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 3 ติดต่อกัน และเพิ่มขึ้นมากกว่าที่นักวิเคราะห์คาดว่าจะปรับขึ้นเพียง 2.6 ล้านบาร์เรล สำหรับสต็อกน้ำมันดิบที่เมืองคุชชิ่ง รัฐโอกลาโฮมา ซึ่งเป็นจุดส่งมอบน้ำมัน เพิ่มขึ้น 1.1 ล้านบาร์เรล สู่ระดับ 54.2 ล้านบาร์เรล สำนักข่าวซินหัวรายงาน